title: Smernica Európskeho parlamentu a Rady (EÚ) 2019/2177 z 18. decembra 2019, ktorou sa mení smernica 2009/138/ES o začatí a vykonávaní poistenia a zaistenia (Solventnosť II), smernica 2014/65/EÚ o trhoch s finančnými nástrojmi a smernica (EÚ) 2015/849 o predchádzaní využívaniu finančného systému na účely prania špinavých peňazí alebo financovania terorizmu (Text s významom pre EHP)

text:
                  27.12.2019

                  SK

                  Úradný vestník Európskej únie

                  L 334/155

         SMERNICA EURÓPSKEHO PARLAMENTU A RADY (EÚ) 2019/2177
         z 18. decembra 2019,
         ktorou sa mení smernica 2009/138/ES o začatí a vykonávaní poistenia a zaistenia (Solventnosť II), smernica 2014/65/EÚ o trhoch s finančnými nástrojmi a smernica (EÚ) 2015/849 o predchádzaní využívaniu finančného systému na účely prania špinavých peňazí alebo financovania terorizmu
         (Text s významom pre EHP)
         EURÓPSKY PARLAMENT A RADA EURÓPSKEJ ÚNIE,
         so zreteľom na Zmluvu o fungovaní Európskej únie, a najmä na jej článok 53 ods. 1 a článok 62,
         so zreteľom na návrh Európskej komisie,
         po postúpení návrhu legislatívneho aktu národným parlamentom,
         so zreteľom na stanovisko Európskej centrálnej banky (1),
         so zreteľom na stanovisko Európskeho hospodárskeho a sociálneho výboru (2),
         konajúc v súlade s riadnym legislatívnym postupom (3),
         keďže:

                     (1)

                     Smernicou Európskeho parlamentu a Rady 2014/65/EÚ (4) sa vytvára regulačný rámec pre poskytovateľov služieb vykazovania údajov a požaduje sa v nej, aby mal poskytovateľ poobchodných služieb vykazovania údajov povolenie ako schválený mechanizmus zverejňovania (ďalej len „APA“). Od poskytovateľa konsolidovaných informačných systémov (CTP) sa okrem toho vyžaduje, aby poskytoval konsolidované údaje o obchodovaní, ktoré zahŕňajú všetky obchody s kapitálovými a nekapitálovými nástrojmi v celej Únii, v súlade so smernicou 2014/65/EÚ. V smernici 2014/65/EÚ sa formalizujú aj kanály na podávanie správ o transakciách príslušným orgánom tak, že sa od tretej strany, ktorá podáva správy v mene investičných spoločností vyžaduje, aby mala povolenie ako schválený mechanizmus podávania správ (ďalej len „ARM“).

                     (2)

                     Pre dosiahnutie hlavného cieľa nariadenia Európskeho parlamentu a Rady (EÚ) č. 600/2014 (5), ktorým je posilniť transparentnosť na finančných trhoch, je mimoriadne dôležitá kvalita údajov o obchodovaní a spracúvania a poskytovania takýchto údajov vrátane cezhraničného spracúvania a poskytovania údajov. Presné údaje o obchodovaní poskytujú používateľom prehľad o činnosti obchodovania na všetkých finančných trhoch Únie a príslušným orgánom presné a komplexné informácie o príslušných transakciách. Vzhľadom na cezhraničnú povahu zaobchádzania s údajmi, výhody plynúce zo združovania právomocí súvisiacich s údajmi vrátane prípadných úspor z rozsahu, ako aj na nepriaznivý vplyv prípadných rozdielov v postupoch dohľadu na kvalitu údajov o obchodovaní a na úlohy poskytovateľov služieb vykazovania údajov, je preto vhodné preniesť udeľovanie povolení pre poskytovateľov služieb vykazovania údajov a vykonávanie dohľadu nad poskytovateľmi služieb vykazovania údajov, ako aj právomoci súvisiace so získavaním údajov z príslušných orgánov na Európsky orgán dohľadu (Európsky orgán pre cenné papiere a trhy), zriadený nariadením Európskeho parlamentu a Rady (EÚ) č. 1095/2010 (6) (ďalej len „orgán ESMA“), a to okrem ARM alebo APA, na ktoré sa vzťahuje výnimka podľa nariadenia (EÚ) č. 600/2014.

                     (3)

                     S cieľom dosiahnuť konzistentný prenos takýchto právomocí je vhodné vypustiť ustanovenia, ktoré sa týkajú prevádzkových požiadaviek na poskytovateľov služieb vykazovania údajov a právomocí príslušných orgánov súvisiacich s poskytovateľmi služieb vykazovania údajov a ktoré sa stanovujú v smernici 2014/65/EÚ, ako aj zaviesť uvedené ustanovenia do nariadenia (EÚ) č. 600/2014.

                     (4)

                     Prenos právomoci udeľovania povolení poskytovateľom služieb vykazovania údajov, okrem APA alebo ARM, na ktoré sa vzťahuje výnimka podľa nariadenia (EÚ) č. 600/2014, a vykonávania dohľadu nad nimi na orgán ESMA je v súlade s úlohami orgánu ESMA. Konkrétnejšie, prenos právomocí súvisiacich so získavaním údajov, udeľovaním povolení a vykonávaním dohľadu z príslušných orgánov na orgán ESMA uľahčuje vykonávanie iných úloh, ktoré orgán ESMA vykonáva podľa nariadenia (EÚ) č. 600/2014, ako sú monitorovanie trhu, dočasné intervenčné právomoci a právomoci v oblasti riadenia pozícií, a zabezpečenie konzistentného súladu s požiadavkami na predobchodnú a poobchodnú transparentnosť.

                     (5)

                     V smernici Európskeho parlamentu a Rady 2009/138/ES (7) sa stanovuje, že v súlade s kapitálovou požiadavkou na solventnosť orientovanou na riziko môžu poisťovne a zaisťovne a skupiny za osobitných okolností používať na výpočet uvedenej požiadavky namiesto štandardného vzorca vnútorné modely.

                     (6)

                     V smernici 2009/138/ES sa stanovuje zložka korekcie volatility špecifická pre konkrétnu krajinu. S cieľom zaistiť, aby táto zložka špecifická pre konkrétnu krajinu účinne zmierňovala nadmerné rizikové prirážky k dlhopisom v danej krajine, mala by sa na účely aktivácie zložky špecifickej pre konkrétnu krajinu stanoviť primeraná referenčná hodnota rizikovo upravenej prirážky danej krajiny.

                     (7)

                     Vzhľadom na nárast cezhraničných činností poistenia je potrebné, aby sa zlepšilo konvergentné uplatňovanie práva Únie v prípadoch cezhraničnej činnosti poistenia, a to najmä v počiatočnom štádiu. Na tento účel by sa mala posilniť výmena informácií a spolupráca medzi orgánmi dohľadu a Európskym orgánom dohľadu (Európsky orgán pre poisťovníctvo a dôchodkové poistenie zamestnancov), zriadený nariadením Európskeho parlamentu a Rady (EÚ) č. 1094/2010 (8) (ďalej len „orgán EIOPA“). Mali by sa predovšetkým stanoviť požiadavky na oznamovanie v prípade významnej cezhraničnej činnosti poistenia alebo krízovej situácie, ako aj podmienky na vytváranie platforiem spolupráce, ak je plánovaná cezhraničná činnosť poistenia významná. Význam cezhraničnej činnosti poistenia by sa mal posudzovať z hľadiska ročného hrubého výnosu z predpísaného poistného v hostiteľskom členskom štáte v porovnaní s celkovým ročným hrubým výnosom poisťovne z predpísaného poistného z hľadiska vplyvu na ochranu poistníka v hostiteľskom členskom štáte a z hľadiska vplyvu pobočky alebo činnosti príslušnej poisťovne na trhu hostiteľského členského štátu, pokiaľ ide o slobodu poskytovať služby. Platformy spolupráce sú účinným nástrojom na dosiahnutie intenzívnejšej a včasnej spolupráce medzi orgánmi dohľadu, a teda na zlepšenie ochrany spotrebiteľa. Avšak rozhodnutia týkajúce sa udeľovania povolení, dohľadu a presadzovania sú a naďalej zostanú v právomoci orgánu dohľadu domovského členského štátu.

                     (8)

                     Ak sú cezhraničné činnosti poistenia významné z hľadiska trhu hostiteľského členského štátu a vyžadujú si úzku spoluprácu medzi orgánmi dohľadu domovského členského štátu a hostiteľského členského štátu, najmä ak existuje riziko, že sa poisťovateľ môže dostať do finančných problémov na škodu poistníkov a tretích strán, mal by orgán EIOPA vytvoriť a koordinovať platformy spolupráce.

                     (9)

                     V smernici 2009/138/ES by sa mali vypustiť odkazy na Výbor európskych orgánov dohľadu nad poisťovníctvom a dôchodkovým poistením zamestnancov (ďalej len „CEIOPS“), aby sa zohľadnila výmena CEIOPS za orgán EIOPA.

                     (10)

                     Vzhľadom na zmeny v nariadení Európskeho parlamentu a Rady (EÚ) č. 1093/2010 (9) bude mať Európsky orgán dohľadu (Európsky orgán pre bankovníctvo), zriadený uvedeným nariadením (ďalej len „orgán EBA“), novú úlohu v oblasti predchádzania využívaniu finančného systému na účely prania špinavých peňazí alebo financovania terorizmu a bude potrebné vykonať následné zmeny aj v smernici Európskeho parlamentu a Rady (EÚ) 2015/849 (10).

                     (11)

                     Smernice 2009/138/ES, 2014/65/EÚ a (EÚ) 2015/849 by sa preto mali zodpovedajúcim spôsobom zmeniť,

               PRIJALI TÚTO SMERNICU:

            Článok 1
            Zmeny smernice 2014/65/EÚ
            Smernica 2014/65/EÚ sa mení takto:

                        1.

                        Článok 1 sa mení takto:

                                    a)

                                    odsek 1 sa nahrádza takto:

                                       „1.   Táto smernica sa vzťahuje na investičné spoločnosti, organizátorov trhu a spoločnosti z tretích krajín poskytujúce investičné služby alebo vykonávajúce investičné činnosti prostredníctvom zriadenia pobočky v Únii.“;

                                    b)

                                    v odseku 2 sa vypúšťa písmeno d).

                        2.

                        V článku 4 sa odsek 1 mení takto:

                                    a)

                                    body (36) a (37) sa nahrádzajú takto:

                                                „(36)

                                                ‚riadiaci orgán‘ je orgán alebo orgány investičnej spoločnosti, organizátora trhu alebo poskytovateľa služieb vykazovania údajov v zmysle článku 2 ods. 1 bodu 36a nariadenia (EÚ) č. 600/2014, vymenované v súlade s vnútroštátnym právom, ktoré sú splnomocnené stanoviť stratégiu, ciele a celkové smerovanie subjektu a ktoré vykonávajú dohľad nad rozhodovaním manažmentu a monitorujú ho, a zahŕňajúce osoby, ktoré skutočne riadia činnosť subjektu.
                                                Ak sa v tejto smernici odkazuje na riadiaci orgán a podľa vnútroštátneho práva sú riadiace funkcie a funkcie dohľadu riadiaceho orgánu pridelené rôznym orgánom alebo rôznym členom v rámci jedného orgánu, členský štát v súlade s vnútroštátnym právom uvedie zodpovedné orgány alebo členov riadiaceho orgánu, pokiaľ sa v tejto smernici neustanovuje inak;

                                                (37)

                                                ‚vrcholový manažment‘ sú fyzické osoby, ktoré vykonávajú výkonné funkcie v investičnej spoločnosti, u organizátora trhu alebo u poskytovateľa služieb vykazovania údajov v zmysle článku 2 ods. 1 bodu 36a nariadenia (EÚ) č. 600/2014, a ktoré sú zodpovedné riadiacemu orgánu za každodenné riadenie subjektu vrátane vykonávania politík týkajúcich sa distribúcie služieb a produktov klientom spoločnosťou a jej pracovníkmi;“;

                                    b)

                                    body 52, 53, 54, bod 55 písm. c) a bod 63 sa vypúšťajú.

                        3.

                        V článku 22 sa dopĺňa tento odsek:
                        „Členské štáty zabezpečia, aby príslušné orgány v prípade, že sú poverené udeľovaním povolení a vykonávaním dohľadu nad činnosťami schváleného mechanizmu zverejňovania (ďalej len ‚APA‘) v zmysle článku 2 ods. 1 bodu 34 nariadenia (EÚ) č. 600/2014 s výnimkou podľa článku 2 ods. 3 uvedeného nariadenia alebo schváleného mechanizmu podávania správ (ďalej len ‚ARM‘) v zmysle článku 2 ods. 1 bodu 36 uvedeného nariadenia s výnimkou podľa článku 2 ods. 3 uvedeného nariadenia, monitorovali činnosti tohto APA alebo ARM s cieľom posúdiť dodržiavanie prevádzkových podmienok stanovených v uvedenom nariadení. Členské štáty zabezpečia, aby sa zaviedli vhodné opatrenia, ktoré príslušným orgánom umožnia získavať informácie potrebné na posúdenie, či APA a ARM dodržiavajú tieto povinnosti.“

                        4.

                        Hlava V sa vypúšťa.

                        5.

                        Článok 70 sa mení takto:

                                    a)

                                    odsek 3 sa mení takto:

                                                i)

                                                v písmene a) sa body xxxvii) až xxxx) vypúšťajú;

                                                ii)

                                                v písmene b) sa vkladá tento bod:

                                                            „xxa)

                                                            článok 27f ods. 1, 2 a 3, článok 27g ods. 1 až 5 a článok 27i ods. 1 až 4, ak má APA alebo ARM výnimku v súlade s článkom 2 ods. 3;“;

                                    b)

                                    v odseku 4 sa písmená a) a b) nahrádzajú takto:

                                                „a)

                                                článku 5 alebo článku 6 ods. 2 alebo článkov 34, 35, 39 alebo 44 tejto smernice, alebo

                                                b)

                                                článku 7 ods. 1 tretej vety nariadenia (EÚ) č. 600/2014 alebo článku 11 ods. 1 uvedeného nariadenia, a ak má APA alebo ARM výnimku v súlade s článkom 2 ods. 3 uvedeného nariadenia, článku 27b uvedeného nariadenia;“;

                                    c)

                                    v odseku 6 sa písmeno c) nahrádza takto:

                                                „c)

                                                v prípade investičnej spoločnosti, organizátora trhu s povolením na prevádzkovanie MTF alebo OTF, alebo regulovaného trhu odňatie alebo pozastavenie platnosti povolenia tejto inštitúcie v súlade s článkami 8 a 43 tejto smernice, a ak má APA alebo ARM výnimku v súlade s článkom 2 ods. 3 nariadenia (EÚ) č. 600/2014, odňatie alebo pozastavenie platnosti povolenia v súlade s článkom 27e uvedeného nariadenia;“.

                        6.

                        V článku 71 sa odsek 6 nahrádza takto:

                           „6.   Ak sa uverejnená trestná alebo správna sankcia týka investičnej spoločnosti, organizátora trhu, úverovej inštitúcie, pokiaľ ide o investičné služby a činnosti alebo vedľajšie služby, alebo pobočky spoločností z tretích krajín, ktorá má povolenie v súlade s touto smernicou, alebo APA alebo ARM schváleného v súlade s nariadením (EÚ) č. 600/2014, ktorý má výnimku v súlade s článkom 2 ods. 3 uvedeného nariadenia, orgán ESMA pridá do príslušného registra odkaz na uverejnenú sankciu.“

                        7.

                        V článku 77 ods. 1 prvom pododseku sa úvodná veta nahrádza takto:
                        „Členské štáty stanovia aspoň to, aby každá osoba oprávnená v zmysle smernice Európskeho parlamentu a Rady 2006/43/ES (*1), ktorá vykonáva v investičnej spoločnosti, na regulovanom trhu alebo v APA alebo ARM schválenom v súlade s nariadením (EÚ) č. 600/2014, ktorý má výnimku v súlade s článkom 2 ods. 3 uvedeného nariadenia, úlohu uvedenú v článku 34 smernice 2013/34/EÚ, alebo v článku 73 smernice 2009/65/ES, alebo akúkoľvek inú zákonom uloženú úlohu, bola povinná okamžite oznámiť príslušným orgánom akúkoľvek skutočnosť alebo rozhodnutie týkajúce sa tohto podniku, o ktorých sa dozvedela pri výkone tejto úlohy a ktoré by mohli:

                           (*1)  Smernica Európskeho parlamentu a Rady 2006/43/ES zo 17. mája 2006 o štatutárnom audite ročných účtovných závierok a konsolidovaných účtovných závierok, ktorou sa menia a dopĺňajú smernice Rady 78/660/EHS a 83/349/EHS a ktorou sa zrušuje smernica Rady 84/253/EHS (Ú. v. EÚ L 157, 9.6.2006, s. 87).“"

                        8.

                        Článok 89 sa mení takto:

                                    a)

                                    odseky 2 a 3 sa nahrádzajú takto:

                                       „2.   Delegovanie právomoci uvedené v článku 2 ods. 3, článku 4 ods. 1 bode 2 druhom pododseku, článku 4 ods. 2, článku 13 ods. 1, článku 16 ods. 12, článku 23 ods. 4, článku 24 ods. 13, článku 25 ods. 8, článku 27 ods. 9, článku 28 ods. 3, článku 30 ods. 5, článku 31 ods. 4, článku 32 ods. 4, článku 33 ods. 8, článku 52 ods. 4, článku 54 ods. 4, článku 58 ods. 6 a článku 79 ods. 8 sa Komisii udeľuje na dobu neurčitú od 2. júla 2014.

                                       3.   Delegovanie právomoci uvedené v článku 2 ods. 3, článku 4 ods. 1 bode 2 druhom pododseku, článku 4 ods. 2, článku 13 ods. 1, článku 16 ods. 12, článku 23 ods. 4, článku 24 ods. 13, článku 25 ods. 8, článku 27 ods. 9, článku 28 ods. 3, článku 30 ods. 5, článku 31 ods. 4, článku 32 ods. 4, článku 33 ods. 8, článku 52 ods. 4, článku 54 ods. 4, článku 58 ods. 6 a článku 79 ods. 8 môže Európsky parlament alebo Rada kedykoľvek odvolať. Rozhodnutím o odvolaní sa ukončuje delegovanie právomoci, ktoré sa v ňom uvádza. Rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie alebo k neskoršiemu dátumu, ktorý je v ňom určený. Nie je ním dotknutá platnosť delegovaných aktov, ktoré už nadobudli účinnosť.“;

                                    b)

                                    odsek 5 sa nahrádza takto:

                                       „5.   Delegovaný akt prijatý podľa článku 2 ods. 3, článku 4 ods. 1 bodu 2 druhého pododseku, článku 4 ods. 2, článku 13 ods. 1, článku 16 ods. 12, článku 23 ods. 4, článku 24 ods. 13, článku 25 ods. 8, článku 27 ods. 9, článku 28 ods. 3, článku 30 ods. 5, článku 31 ods. 4, článku 32 ods. 4, článku 33 ods. 8, článku 52 ods. 4, článku 54 ods. 4, článku 58 ods. 6 alebo článku 79 ods. 8 nadobudne účinnosť, len ak Európsky parlament alebo Rada voči nemu nevzniesli námietku v lehote troch mesiacov odo dňa oznámenia uvedeného aktu Európskemu parlamentu a Rade alebo ak pred uplynutím uvedenej lehoty Európsky parlament a Rada informovali Komisiu o svojom rozhodnutí nevzniesť námietku. Na podnet Európskeho parlamentu alebo Rady sa táto lehota predĺži o tri mesiace.“

                        9.

                        V článku 90 sa vypúšťajú odseky 2 a 3.

                        10.

                        V článku 93 ods. 1 sa druhý pododsek nahrádza takto:
                        „Členské štáty uplatňujú tieto opatrenia od 3. januára 2018.“

                        11.

                        V prílohe I sa vypúšťa oddiel D.

            Článok 2
            Zmeny smernice 2009/138/ES
            Smernica 2009/138/ES sa mení takto:

                        1.

                        V článku 77d ods. 4 sa prvá veta nahrádza takto:
                        „Pre každú príslušnú krajinu sa korekcia volatility bezrizikových úrokových mier uvedená v odseku 3 pre menu danej krajiny pred uplatnením faktora 65 % zvýši o rozdiel medzi rizikovo upravenou prirážkou krajiny a dvojnásobkom rizikovo upravenej prirážky meny vždy, keď je tento rozdiel kladný a rizikovo upravená prirážka krajiny je vyššia ako 85 bázických bodov.“

                        2.

                        V článku 112 sa vkladá tento odsek:

                           „3a.   Orgány dohľadu informujú v súlade s článkom 35 ods. 1 nariadenia (EÚ) č. 1094/2010 orgán EIOPA o všetkých žiadostiach týkajúcich sa využívania alebo zmeny vnútorného modelu. Orgán EIOPA môže na žiadosť jedného alebo viacerých dotknutých orgánov dohľadu poskytnúť podľa článku 8 ods. 1 písm. b) uvedeného nariadenia technickú pomoc orgánu alebo orgánom dohľadu, ktoré o pomoc požiadali, s ohľadom na rozhodnutie o uplatňovaní.“

                        3.

                        V hlave I kapitole VIII sa vkladá tento oddiel:

                           „ODDIEL 2A

                              Oznamovanie a platformy spolupráce

                           Článok 152a
                           Oznamovanie

                              1.   Ak má orgán dohľadu domovského členského štátu v úmysle udeliť povolenie poisťovni alebo zaisťovni, pričom z jej plánu činnosti vyplýva, že časť jej činností bude založená na slobode poskytovať služby alebo na slobode usadiť sa v inom členskom štáte, a z tohto plánu činnosti tiež vyplýva, že tieto činnosti budú pravdepodobne relevantné pre trh hostiteľského členského štátu, orgán dohľadu domovského členského štátu oznámi túto skutočnosť orgánu EIOPA a orgánu dohľadu príslušného hostiteľského členského štátu.

                              2.   Orgán dohľadu domovského členského štátu, okrem oznámenia podľa odseku 1, oznamuje orgánu EIOPA a orgánu dohľadu príslušného hostiteľského členského štátu aj to, že zistil zhoršujúci sa finančný stav alebo iné vznikajúce riziká, ktoré predstavuje poisťovňa alebo zaisťovňa vykonávajúca činnosti, ktoré sú založené na slobode poskytovať služby alebo slobody usadiť sa a ktoré môžu mať cezhraničný dosah. Orgán dohľadu hostiteľského členského štátu môže tiež oznámiť orgánu dohľadu príslušného domáceho členského štátu, že má vážne a odôvodnené obavy týkajúce sa ochrany spotrebiteľa. Orgány dohľadu môžu túto záležitosť postúpiť orgánu EIOPA a požiadať ho o pomoc v prípade, ak nie je možné nájsť bilaterálne riešenie.

                              3.   Oznámenia uvedené v odsekoch 1 a 2 musia byť dostatočne podrobné, aby umožňovali riadne posúdenie.

                              4.   Oznámeniami uvedenými v odsekoch 1 a 2 nie je dotknutý mandát týkajúci sa dohľadu udelený vnútroštátnym orgánom dohľadu domovského členského štátu a hostiteľského členského štátu stanovený v tejto smernici.

                           Článok 152b
                           Platformy spolupráce

                              1.   Orgán EIOPA môže v prípade odôvodnených obáv týkajúcich sa negatívnych dôsledkov pre poistníkov z vlastnej iniciatívy alebo na žiadosť jedného alebo viacerých príslušných orgánov dohľadu vytvoriť a koordinovať platformu spolupráce s cieľom posilniť výmenu informácií a zlepšiť spoluprácu medzi príslušnými orgánmi dohľadu, ak poisťovňa alebo zaisťovňa vykonáva alebo má v úmysle vykonávať činnosti, ktoré sú založené na slobode poskytovať služby alebo na slobode usadiť sa a ak:

                                          a)

                                          sú takéto činnosti relevantné pre trh hostiteľského členského štátu;

                                          b)

                                          orgán dohľadu domovského členského štátu podal oznámenie podľa článku 152a ods. 2 o zhoršujúcom sa finančnom stave alebo iných vznikajúcich rizikách; alebo

                                          c)

                                          sa táto záležitosť postúpila orgánu EIOPA podľa článku 152a ods. 2.

                              2.   Odsekom 1 nie je dotknuté právo príslušných orgánov dohľadu vytvoriť platformu spolupráce v prípade, ak sa na jej vytvorení všetky dohodnú.

                              3.   Vytvorením platformy spolupráce podľa odsekov 1 a 2 nie je dotknutý mandát týkajúci sa dohľadu udelený orgánom dohľadu domovského členského štátu a hostiteľského členského štátu stanovený v tejto smernici.

                              4.   Bez toho, aby bol dotknutý článok 35 nariadenia (EÚ) č. 1094/2010, príslušné orgány dohľadu poskytnú na žiadosť orgánu EIOPA včas všetky potrebné informácie, aby umožnili riadne fungovanie platformy spolupráce.“

                        4.

                        Článok 231 sa mení takto:

                                    a)

                                    v odseku 1 sa tretí pododsek nahrádza takto:
                                    „Orgán dohľadu nad skupinou informuje ostatných členov kolégia orgánov dohľadu vrátane orgánu EIOPA o prijatí žiadosti a uvedeným členom bezodkladne postúpi úplnú žiadosť vrátane dokumentácie, ktorú podnik predložil. Orgán EIOPA môže na žiadosť jedného alebo viacerých dotknutých orgánov dohľadu poskytnúť podľa článku 8 ods. 1 písm. b) nariadenia (EÚ) č. 1094/2010 technickú pomoc orgánu alebo orgánom dohľadu, ktoré o pomoc požiadali, s ohľadom na rozhodnutie o uplatňovaní.“;

                                    b)

                                    v odseku 3 treťom pododseku sa prvá veta nahrádza takto:
                                    „Ak orgán EIOPA neprijme rozhodnutie uvedené v druhom pododseku tohto odseku v súlade s článkom 19 ods. 3 nariadenia (EÚ) č. 1094/2010, orgán dohľadu nad skupinou prijme konečné rozhodnutie.“

                        5.

                        V článku 237 ods. 3 treťom pododseku sa prvá veta nahrádza takto:
                        „Ak orgán EIOPA neprijme rozhodnutie uvedené v druhom pododseku tohto odseku v súlade s článkom 19 ods. 3 nariadenia (EÚ) č. 1094/2010, orgán dohľadu nad skupinou prijme konečné rozhodnutie.“

                        6.

                        V článku 248 ods. 4 sa vypúšťa tretí pododsek.

            Článok 3
            Zmeny smernice (EÚ) 2015/849
            Smernica (EÚ) 2015/849 sa mení takto:

                        1.

                        Článok 6 sa mení takto:

                                    a)

                                    odsek 3 sa nahrádza takto:

                                       „3.   Komisia sprístupní správu uvedenú v odseku 1 členským štátom a povinným subjektom, aby im pomohla identifikovať, pochopiť, riadiť a zmierňovať riziko prania špinavých peňazí a financovania terorizmu a aby umožnila ďalším zainteresovaným stranám vrátane vnútroštátnych zákonodarných orgánov, Európskeho parlamentu, Európskeho orgánu dohľadu (Európsky orgán pre bankovníctvo) zriadeného nariadením Európskeho parlamentu a Rady (EÚ) č. 1093/2010 (*2) (ďalej len ‚orgán EBA‘) a zástupcov finančných spravodajských jednotiek EÚ lepšie chápať tieto riziká. Správy sa zverejnia najneskôr šesť mesiacov po ich sprístupnení členským štátom s výnimkou tých prvkov správy, ktoré obsahujú utajované skutočnosti.

                                       (*2)  Nariadenie Európskeho parlamentu a Rady (EÚ) č. 1093/2010 z 24. novembra 2010, ktorým sa zriaďuje Európsky orgán dohľadu (Európsky orgán pre bankovníctvo) a ktorým sa mení a dopĺňa rozhodnutie č. 716/2009/ES a zrušuje rozhodnutie Komisie 2009/78/ES (Ú. v. EÚ L 331, 15.12.2010, s. 12).“;"

                                    b)

                                    v odseku 5 sa druhá veta nahrádza takto:
                                    „Orgán EBA následne vydáva stanovisko každé dva roky.“

                        2.

                        Článok 7 sa mení takto:

                                    a)

                                    v odseku 2 sa druhá veta nahrádza takto:
                                    „Názov daného orgánu alebo opis daného mechanizmu oznámi Komisii, orgánu EBA a ostatným členským štátom.“;

                                    b)

                                    v odseku 5 sa prvá veta nahrádza takto:

                                       „5.   Členské štáty sprístupnia výsledky svojich hodnotení rizík vrátane ich aktualizácií Komisii, orgánu EBA a ostatným členským štátom.“

                        3.

                        V článku 17 sa prvá veta nahrádza takto:
                        „Európske orgány dohľadu do 26. júna 2017 vydajú usmernenia určené príslušným orgánom a úverovým inštitúciám a finančným inštitúciám v súlade s článkom 16 nariadenia (EÚ) č. 1093/2010 týkajúce sa rizikových faktorov, ktoré sa majú vziať do úvahy, a opatrení, ktoré sa majú prijať v situáciách, v ktorých sú vhodné opatrenia zjednodušenej povinnej starostlivosti vo vzťahu ku klientovi. Orgán EBA vydá podľa potreby takéto usmernenia od 1. januára 2020.“

                        4.

                        V článku 18 ods. 4 sa prvá veta nahrádza takto:

                           „4.   Európske orgány dohľadu do 26. júna 2017 vydajú usmernenia určené príslušným orgánom a úverovým inštitúciám a finančným inštitúciám v súlade s článkom 16 nariadenia (EÚ) č. 1093/2010 týkajúce sa rizikových faktorov, ktoré sa majú vziať do úvahy, a opatrení, ktoré sa majú prijať v situáciách, v ktorých sú vhodné opatrenia zvýšenej povinnej starostlivosti vo vzťahu ku klientovi. Orgán EBA vydá podľa potreby takéto usmernenia od 1. januára 2020.“

                        5.

                        V článku 41 sa odsek 1 nahrádza takto:

                           „1.   Na spracúvanie osobných údajov podľa tejto smernice sa uplatňujú nariadenia Európskeho parlamentu a Rady (EÚ) 2016/679 (*3) a (EÚ) 2018/1725 (*4).

                           (*3)  Nariadenie Európskeho parlamentu a Rady (EÚ) 2016/679 z 27. apríla 2016 o ochrane fyzických osôb pri spracúvaní osobných údajov a o voľnom pohybe takýchto údajov, ktorým sa zrušuje smernica 95/46/ES (všeobecné nariadenie o ochrane údajov) (Ú. v. EÚ L 119, 4.5.2016, s. 1)."

                           (*4)  Nariadenie Európskeho parlamentu a Rady (EÚ) 2018/1725 z 23. októbra 2018 o ochrane fyzických osôb pri spracúvaní osobných údajov inštitúciami, orgánmi, úradmi a agentúrami Únie a o voľnom pohybe takýchto údajov, ktorým sa zrušuje nariadenie (ES) č. 45/2001 a rozhodnutie č. 1247/2002/ES (Ú. v. EÚ L 295, 21.11.2018, s. 39).“"

                        6.

                        Článok 45 sa mení takto:

                                    a)

                                    odsek 4 sa nahrádza takto:

                                       „4.   Členské štáty a orgán EBA sa navzájom informujú o prípadoch, keď sa v práve tretej krajiny nepovoľuje vykonávanie politík a postupov vyžadovaných podľa odseku 1. V takýchto prípadoch sa môžu prijať koordinované kroky na dosiahnutie riešenia. Pri posudzovaní toho, ktoré tretie krajiny nepovoľujú vykonávanie politík a postupov vyžadovaných podľa odseku 1, členské štáty a orgán EBA zohľadňujú všetky právne prekážky, ktoré môžu brániť riadnemu vykonávaniu týchto politík a postupov vrátane dodržiavania dôvernosti, ochrany údajov a iných obmedzení výmeny informácií, ktoré môžu byť v tomto ohľade relevantné.“;

                                    b)

                                    odsek 6 sa nahrádza takto:

                                       „6.   Orgán EBA vypracuje návrh regulačných technických predpisov, v ktorých uvedie druh dodatočných opatrení podľa odseku 5 a minimálne opatrenia, ktoré majú prijať úverové inštitúcie a finančné inštitúcie v prípade, že sa v práve tretej krajiny nepovoľuje vykonávanie opatrení vyžadovaných podľa odsekov 1 a 3.
                                       Orgán EBA predloží návrh regulačných technických predpisov uvedených v prvom pododseku Komisii do 26. decembra 2016.“;

                                    c)

                                    odsek 10 sa nahrádza takto:

                                       „10.   Orgán EBA vypracuje návrh regulačných technických predpisov týkajúcich sa kritérií na určenie okolností, za ktorých je vhodné určiť centrálne kontaktné miesto podľa odseku 9, a stanoví, aké by mali byť funkcie centrálnych kontaktných miest.
                                       Orgán EBA predloží návrh regulačných technických predpisov uvedených v prvom pododseku Komisii do 26. júna 2017.“

                        7.

                        Článok 48 sa mení takto:

                                    a)

                                    v odseku 1a druhom pododseku sa tretia veta nahrádza takto:
                                    „Orgány finančného dohľadu v členských štátoch takisto slúžia ako kontaktné miesto pre orgán EBA.“;

                                    b)

                                    v odseku 10 sa prvá veta nahrádza takto:

                                       „10.   Európske orgány dohľadu do 26. júna 2017 vydajú v súlade s článkom 16 nariadenia (EÚ) č. 1093/2010 usmernenia určené príslušným orgánom týkajúce sa charakteristických znakov prístupu k dohľadu založeného na hodnotení rizík a krokov, ktoré sa majú prijať pri vykonávaní dohľadu na základe hodnotenia rizík. Orgán EBA vydá podľa potreby takéto usmernenia od 1. januára 2020.“

                        8.

                        V kapitole VI oddiele 3 sa názov pododdielu II nahrádza takto:
                        „Spolupráca s orgánom EBA“.

                        9.

                        Článok 50 sa nahrádza takto:

                           „Článok 50

                           Príslušné orgány poskytnú orgánu EBA všetky potrebné informácie, aby mu umožnili vykonávanie jeho povinností podľa tejto smernice.“

                        10.

                        Článok 62 sa mení takto:

                                    a)

                                    odsek 1 sa nahrádza takto:

                                       „1.   Členské štáty zabezpečia, aby ich príslušné orgány informovali orgán EBA o všetkých správnych sankciách a opatreniach uložených v súlade s článkami 58 a 59 úverovým inštitúciám a finančným inštitúciám vrátane každého odvolania, ktoré s nimi súvisí, a jeho výsledku.“;

                                    b)

                                    odsek 3 sa nahrádza takto:

                                       „3.   Orgán EBA spravuje webovú lokalitu s odkazmi na každé zverejnenie správnych sankcií a opatrení uložených v súlade s článkom 60 úverovým inštitúciám a finančným inštitúciám, ktoré vykonali príslušné orgány, a uvádza obdobie, za ktoré každý členský štát zverejňuje správne sankcie a opatrenia.“

            Článok 4
            Transpozícia

               1.   Členské štáty prijmú a uverejnia zákony, iné právne predpisy a správne opatrenia potrebné na dosiahnutie súladu s touto smernicou do 30. júna 2021. Komisii bezodkladne oznámia hlavné ustanovenia vnútroštátnych právnych predpisov, ktoré prijmú v oblasti pôsobnosti tejto smernice.

               2.   Členské štáty prijmú a uverejnia zákony, iné právne predpisy a správne opatrenia potrebné na dosiahnutie súladu s článkom 2 bodom 1 tejto smernice do 30. júna 2020. Komisii bezodkladne oznámia hlavné ustanovenia vnútroštátnych právnych predpisov, ktoré prijmú v oblasti pôsobnosti tejto smernice.

               3.   Členské štáty uplatnia opatrenia v súvislosti s článkom 1 od 1. januára 2022 a opatrenia v súvislosti s článkami 2 a 3 od 30. júna 2021. Členské štáty uplatnia opatrenia v súvislosti s článkom 2 bodom 1 do 1. júla 2020.

               4.   Členské štáty uvedú priamo v prijatých ustanoveniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty.

            Článok 5
            Nadobudnutie účinnosti
            Táto smernica nadobúda účinnosť tretím dňom po jej uverejnení v Úradnom vestníku Európskej únie.

            Článok 6
            Adresáti
            Táto smernica je určená členským štátom.

            V Štrasburgu 18. decembra 2019

                  Za Európsky parlament

                  predseda

               D. M. SASSOLI

                  Za Radu

                  predsedníčka

               T. TUPPURAINEN

            (1)  Ú. v. EÚ C 251, 18.7.2018, s. 2.

            (2)  Ú. v. EÚ C 227, 28.6.2018, s. 63.

            (3)  Pozícia Európskeho parlamentu zo 16. apríla 2019 (zatiaľ neuverejnená v úradnom vestníku) a rozhodnutie Rady z 2. decembra 2019.

            (4)  Smernica Európskeho parlamentu a Rady 2014/65/EÚ z 15. mája 2014 o trhoch s finančnými nástrojmi, ktorou sa mení smernica 2002/92/ES a smernica 2011/61/EÚ (Ú. v. EÚ L 173, 12.6.2014, s. 349).

            (5)  Nariadenie Európskeho parlamentu a Rady (EÚ) č. 600/2014 z 15. mája 2014 o trhoch s finančnými nástrojmi, ktorým sa mení nariadenie (EÚ) č. 648/2012 (Ú. v. EÚ L 173, 12.6.2014, s. 84).

            (6)  Nariadenie Európskeho parlamentu a Rady (EÚ) č. 1095/2010 z 24. novembra 2010, ktorým sa zriaďuje Európsky orgán dohľadu (Európsky orgán pre cenné papiere a trhy) a ktorým sa mení a dopĺňa rozhodnutie č. 716/2009/ES a zrušuje rozhodnutie Komisie 2009/77/ES (Ú. v. EÚ L 331, 15.12.2010, s. 84).

            (7)  Smernica Európskeho parlamentu a Rady 2009/138/ES z 25. novembra 2009 o začatí a vykonávaní poistenia a zaistenia (Solventnosť II) (Ú. v. EÚ L 335, 17.12.2009, s. 1).

            (8)  Nariadenie Európskeho parlamentu a Rady (EÚ) č. 1094/2010 z 24. novembra 2010, ktorým sa zriaďuje Európsky orgán dohľadu (Európsky orgán pre poisťovníctvo a dôchodkové poistenie zamestnancov), a ktorým sa mení a dopĺňa rozhodnutie č. 716/2009/ES a zrušuje rozhodnutie Komisie 2009/79/ES (Ú. v. EÚ L 331, 15.12.2010, s. 48).

            (9)  Nariadenie Európskeho parlamentu a Rady (EÚ) č. 1093/2010 z 24. novembra 2010, ktorým sa zriaďuje Európsky orgán dohľadu (Európsky orgán pre bankovníctvo) a ktorým sa mení a dopĺňa rozhodnutie č. 716/2009/ES a zrušuje rozhodnutie Komisie 2009/78/ES (Ú. v. EÚ L 331, 15.12.2010, s. 12).

            (10)  Smernica Európskeho parlamentu a Rady (EÚ) 2015/849 z 20. mája 2015 o predchádzaní využívaniu finančného systému na účely prania špinavých peňazí alebo financovania terorizmu, ktorou sa mení nariadenie Európskeho parlamentu a Rady (EÚ) č. 648/2012 a zrušuje smernica Európskeho parlamentu a Rady 2005/60/ES a smernica Komisie 2006/70/ES (Ú. v. EÚ L 141, 5.6.2015, s. 73).


title: Vykonávacia smernica Komisie (EÚ) 2019/1985 z 28. novembra 2019, ktorou sa menia smernice 2003/90/ES a 2003/91/ES, ktorými sa stanovujú vykonávacie opatrenia na účely článku 7 smernice Rady 2002/53/ES a článku 7 smernice Rady 2002/55/ES týkajúce sa znakov, ktoré musia byť splnené ako minimum pri skúškach, a minimálnych podmienok na skúšanie určitých odrôd poľnohospodárskych rastlinných druhov a druhov zelenín (Text s významom pre EHP)

text:
                  29.11.2019

                  SK

                  Úradný vestník Európskej únie

                  L 308/86

         VYKONÁVACIA SMERNICA KOMISIE (EÚ) 2019/1985
         z 28. novembra 2019,
         ktorou sa menia smernice 2003/90/ES a 2003/91/ES, ktorými sa stanovujú vykonávacie opatrenia na účely článku 7 smernice Rady 2002/53/ES a článku 7 smernice Rady 2002/55/ES týkajúce sa znakov, ktoré musia byť splnené ako minimum pri skúškach, a minimálnych podmienok na skúšanie určitých odrôd poľnohospodárskych rastlinných druhov a druhov zelenín
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na smernicu Rady 2002/53/ES z 13. júna 2002 o spoločnom katalógu odrôd poľnohospodárskych rastlinných druhov (1), a najmä na jej článok 7 ods. 2 písm. a) a b),
         so zreteľom na smernicu Rady 2002/55/ES z 13. júna 2002 o obchodovaní s osivom zelenín (2), a najmä na jej článok 7 ods. 2 písm. a) a b),
         keďže:

                     (1)

                     Smernice Komisie 2003/90/ES (3) a 2003/91/ES (4) boli prijaté s cieľom zabezpečiť, aby boli odrody, ktoré členské štáty zaradia do svojich národných katalógov, v súlade s protokolmi vydanými Úradom Spoločenstva pre odrody rastlín (CPVO), pokiaľ ide o znaky, ktoré musia byť splnené ako minimum pri skúškach rozličných druhov, a minimálne podmienky na skúšanie odrôd, pokiaľ boli takéto protokoly vydané. Druhy, na ktoré sa protokoly CPVO nevzťahujú, sa majú podľa uvedených smerníc riadiť usmerneniami vydanými Medzinárodnou úniou na ochranu nových odrôd rastlín (UPOV).

                     (2)

                     Od poslednej zmeny smerníc 2003/90/ES a 2003/91/ES, ktoré sa zaviedli vykonávacou smernicou Komisie (EÚ) 2019/114 (5), vydal CPVO nové protokoly a aktualizoval už existujúce protokoly.

                     (3)

                     Smernice 2003/90/ES a 2003/91/ES by sa preto mali zodpovedajúcim spôsobom zmeniť.

                     (4)

                     Opatrenia stanovené v tejto smernici sú v súlade so stanoviskom Stáleho výboru pre rastliny, zvieratá, potraviny a krmivá,

               PRIJALA TÚTO SMERNICU:

            Článok 1
            Prílohy I a II k smernici 2003/90/ES sa nahrádzajú textom uvedeným v časti A prílohy k tejto smernici.

            Článok 2
            Prílohy k smernici 2003/91/ES sa nahrádzajú textom uvedeným v časti B prílohy k tejto smernici.

            Článok 3
            Členské štáty môžu pri skúšaní začatom pred 1. júnom 2020 uplatňovať smernice 2003/90/ES a 2003/91/ES v zneniach platných pred ich zmenou zavedenou touto smernicou.

            Článok 4
            Členské štáty do 31. mája 2020 prijmú a uverejnia zákony, iné právne predpisy a správne opatrenia potrebné na dosiahnutie súladu s touto smernicou. Komisii bezodkladne oznámia znenie uvedených ustanovení.
            Uvedené ustanovenia uplatnia od 1. júna 2020.
            Členské štáty uvedú priamo v prijatých ustanoveniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty.

            Článok 5
            Táto smernica nadobúda účinnosť dvadsiatym dňom po jej uverejnení v Úradnom vestníku Európskej únie.

            Článok 6
            Táto smernica je určená členským štátom.

            V Bruseli 28. novembra 2019

                  Za Komisiu

                  predseda

               Jean-Claude JUNCKER

            (1)  Ú. v. ES L 193, 20.7.2002, s. 1.

            (2)  Ú. v. ES L 193, 20.7.2002, s. 33.

            (3)  Smernica Komisie 2003/90/ES zo 6. októbra 2003, ktorou sa ustanovujú vykonávacie opatrenia na účely článku 7 smernice Rady 2002/53/ES týkajúcej sa znakov, ktoré musia byť splnené ako minimum pri skúškach a minimálnych podmienok na skúšanie určitých odrôd poľnohospodárskych rastlinných druhov (Ú. v. EÚ L 254, 8.10.2003, s. 7).

            (4)  Smernica Komisie 2003/91/ES zo 6. októbra 2003, ktorou sa ustanovujú vykonávacie opatrenia na účely článku 7 smernice Rady 2002/55/ES týkajúcej sa znakov, ktoré musia byť splnené ako minimum pri skúškach, a minimálnych podmienok na skúšanie určitých odrôd druhov zelenín (Ú. v. EÚ L 254, 8.10.2003, s. 11).

            (5)  Vykonávacia smernica Komisie (EÚ) 2019/114 z 24. januára 2019, ktorou sa menia smernice 2003/90/ES a 2003/91/ES, ktorými sa stanovujú vykonávacie opatrenia na účely článku 7 smernice Rady 2002/53/ES a článku 7 smernice Rady 2002/55/ES týkajúce sa znakov, ktoré musia byť splnené ako minimum pri skúškach, a minimálnych podmienok na skúšanie určitých odrôd poľnohospodárskych rastlinných druhov a druhov zelenín (Ú. v. EÚ L 23, 25.1.2019, s. 35).

            PRÍLOHA

               ČASŤ A

                     „PRÍLOHA I
                     Zoznam druhov uvedených v článku 1 ods. 2 písm. a), ktoré majú spĺňať technické protokoly CPVO (1)

                                    Vedecký názov

                                    Bežný názov

                                    Protokol CPVO

                                    Festuca arundinacea Schreb.

                                 kostrava trsteníkovitá

                                 TP 39/1 z 1. 10. 2015

                                    Festuca filiformis Pourr.

                                 kostrava vláskovitá

                                 TP 67/1 z 23. 6. 2011

                                    Festuca ovina L.

                                 kostrava ovčia

                                 TP 67/1 z 23. 6. 2011

                                    Festuca pratensis Huds.

                                 kostrava lúčna

                                 TP 39/1 z 1. 10. 2015

                                    Festuca rubra L.

                                 kostrava červená

                                 TP 67/1 z 23. 6. 2011

                                    Festuca trachyphylla (Hack.) Krajina

                                 kostrava drsnolistá

                                 TP 67/1 z 23. 6. 2011

                                    Lolium multiflorum Lam.

                                 mätonoh mnohokvetý

                                 TP 4/2 z 19. 3. 2019

                                    Lolium perenne L.

                                 mätonoh trváci

                                 TP 4/2 z 19. 3. 2019

                                    Lolium x hybridum Hausskn.

                                 mätonoh hybridný

                                 TP 4/2 z 19. 3. 2019

                                    Pisum sativum L. (partim)

                                 hrach siaty vrátane pelušky

                                 TP 7/2 rev. 2 z 15. 3. 2017

                                    Poa pratensis L.

                                 lipnica lúčna

                                 TP 33/1 z 15. 3. 2017

                                    Vicia faba L.

                                 bôb obyčajný

                                 TP 8/1 z 19. 3. 2019

                                    Vicia sativa L.

                                 vika siata

                                 TP 32/1 z 19. 4. 2016

                                    Brassica napus L. var. napobrassica (L.) Rchb.

                                 kvaka

                                 TP 89/1 z 11. 3. 2015

                                    Raphanus sativus L. var. oleiformis Pers.

                                 reďkev siata olejná

                                 TP 178/1 z 15. 3. 2017

                                    Brassica napus L. (partim)

                                 repka olejná

                                 TP 36/2 zo 16. 11. 2011

                                    Cannabis sativa L.

                                 konopa siata

                                 TP 276/1 čiastočná rev. z 21. 3. 2018

                                    Glycine max (L.) Merr.

                                 sója fazuľová

                                 TP 80/1 z 15. 3. 2017

                                    Gossypium spp.

                                 bavlna

                                 TP 88/1 z 19. 4. 2016

                                    Helianthus annuus L.

                                 slnečnica ročná

                                 TP 81/1 z 31. 10. 2002

                                    Linum usitatissimum L.

                                 ľan siaty

                                 TP 57/2 z 19. 3. 2014

                                    Sinapis alba L.

                                 horčica biela

                                 TP 179/1 z 15. 3. 2017

                                    Avena nuda L.

                                 ovos nahý

                                 TP 20/2 z 1. 10. 2015

                                    Avena sativa L. (vrátane A. byzantina K. Koch)

                                 ovos siaty

                                 TP 20/2 z 1. 10. 2015

                                    Hordeum vulgare L.

                                 jačmeň siaty

                                 TP 19/5 z 19. 3. 2019

                                    Oryza sativa L.

                                 ryža siata

                                 TP 16/3 z 1. 10. 2015

                                    Secale cereale L.

                                 raž siata

                                 TP 58/1 z 31. 10. 2002

                                    Sorghum bicolor (L.) Moench

                                 cirok dvojfarebný

                                 TP 122/1 z 19. 3. 2019

                                    Sorghum sudanense (Piper) Stapf.

                                 cirok sudánsky

                                 TP 122/1 z 19. 3. 2019

                                    Sorghum bicolor (L.) Moench x Sorghum sudanense (Piper) Stapf

                                 hybridy, ktoré sú výsledkom kríženia ciroku dvojfarebného a ciroku sudánskeho

                                 TP 122/1 z 19. 3. 2019

                                    xTriticosecale Wittm. ex A. Camus

                                 tritikale

                                 TP 121/2 rev. 1 zo 16. 2. 2011

                                    Triticum aestivum L.

                                 pšenica letná

                                 TP 3/5 z 19. 3. 2019

                                    Triticum durum Desf.

                                 pšenica tvrdá

                                 TP 120/3 z 19. 3. 2014

                                    Zea mays L. (partim)

                                 kukurica siata (okrem cukrovej a pukancovej)

                                 TP 2/3 of 11. 3. 2010

                                    Solanum tuberosum L.

                                 zemiak

                                 TP 23/3 z 15. 3. 2017

                     PRÍLOHA II
                     Zoznam druhov uvedených v článku 1 ods. 2 písm. b), ktoré majú spĺňať skúšobné metodiky UPOV (1)

                                    Vedecký názov

                                    Bežný názov

                                    Metodika UPOV

                                    Beta vulgaris L.

                                 repa kŕmna

                                 TG/150/3 zo 4. 11. 1994

                                    Agrostis canina L.

                                 psinček psí

                                 TG/30/6 z 12. 10. 1990

                                    Agrostis gigantea Roth

                                 psinček obrovský

                                 TG/30/6 z 12. 10. 1990

                                    Agrostis stolonifera L.

                                 psinček poplazový

                                 TG/30/6 z 12. 10. 1990

                                    Agrostis capillaris L.

                                 psinček obyčajný tenučký

                                 TG/30/6 z 12. 10. 1990

                                    Bromus catharticus Vahl

                                 stoklas preháňavý

                                 TG/180/3 zo 4. 4. 2001

                                    Bromus sitchensis Trin.

                                 stoklas sitkanský

                                 TG/180/3 zo 4. 4. 2001

                                    Dactylis glomerata L.

                                 reznačka laločnatá

                                 TG/31/8 zo 17. 4. 2002

                                    xFestulolium Asch. et Graebn.

                                 kostravovec

                                 TG/243/1 z 9. 4. 2008

                                    Phleum nodosum L.

                                 timotejka uzlatá

                                 TG/34/6 zo 7. 11. 1984

                                    Phleum pratense L.

                                 timotejka lúčna

                                 TG/34/6 zo 7. 11. 1984

                                    Lotus corniculatus L.

                                 ľadenec rožkatý

                                 TG/193/1 z 9. 4. 2008

                                    Lupinus albus L.

                                 lupina biela

                                 TG/66/4 z 31. 3. 2004

                                    Lupinus angustifolius L.

                                 lupina úzkolistá

                                 TG/66/4 z 31. 3. 2004

                                    Lupinus luteus L.

                                 lupina žltá

                                 TG/66/4 z 31. 3. 2004

                                    Medicago doliata Carmign.

                                 lucerna tŕňovitá

                                 TG/228/1 z 5. 4. 2006

                                    Medicago italica (Mill.) Fiori

                                 lucerna talianska

                                 TG/228/1 z 5. 4. 2006

                                    Medicago littoralis Rohde ex Loisel.

                                 lucerna pobrežná

                                 TG/228/1 z 5. 4. 2006

                                    Medicago lupulina L.

                                 lucerna ďatelinová

                                 TG/228/1 z 5. 4. 2006

                                    Medicago murex Willd.

                                 lucerna guľatá

                                 TG/228/1 z 5. 4. 2006

                                    Medicago polymorpha L.

                                 lucerna najmenšia

                                 TG/228/1 z 5. 4. 2006

                                    Medicago rugosa Desr.

                                 lucerna vráskavá

                                 TG/228/1 z 5. 4. 2006

                                    Medicago sativa L.

                                 lucerna siata

                                 TG/6/5 zo 6. 4. 2005

                                    Medicago scutellata (L.) Mill.

                                 lucerna štítovitá

                                 TG/228/1 z 5. 4. 2006

                                    Medicago truncatula Gaertn.

                                 lucerna súdkovitá

                                 TG/228/1 z 5. 4. 2006

                                    Medicago x varia T. Martyn

                                 lucerna menlivá

                                 TG/6/5 zo 6. 4. 2005

                                    Trifolium pratense L.

                                 ďatelina lúčna

                                 TG/5/7 zo 4. 4. 2001

                                    Trifolium repens L.

                                 ďatelina plazivá

                                 TG/38/7 z 9. 4. 2003

                                    Phacelia tanacetifolia Benth.

                                 facélia vratičolistá

                                 TG/319/1 z 5. 4. 2017

                                    Arachis hypogaea L.

                                 podzemnica olejná

                                 TG/93/4 z 9. 4. 2014

                                    Brassica rapa L. var. silvestris (Lam.) Briggs

                                 repica olejnatá

                                 TG/185/3 zo 17. 4. 2002

                                    Carthamus tinctorius L.

                                 požlt farbiarsky

                                 TG/134/3 z 12. 10. 1990

                                    Papaver somniferum L.

                                 mak siaty

                                 TG/166/4 z 9. 4. 2014

               ČASŤ B

                     „PRÍLOHA I
                     Zoznam druhov uvedených v článku 1 ods. 2 písm. a), ktoré majú spĺňať technické protokoly CPVO (1)

                                    Vedecký názov

                                    Bežný názov

                                    Protokol CPVO

                                    Allium cepa L. (skupina Cepa)

                                 cibuľa a cibuľa kuchynská nakopená

                                 TP 46/2 z 1. 4. 2009

                                    Allium cepa L. (skupina Aggregatum)

                                 šalotka

                                 TP 46/2 z 1. 4. 2009

                                    Allium fistulosum L.

                                 cibuľa zimná

                                 TP 161/1 of 11. 3. 2010

                                    Allium porrum L.

                                 pór pestovaný

                                 TP 85/2 z 1. 4. 2009

                                    Allium sativum L.

                                 cesnak kuchynský

                                 TP 162/1 z 25. 3. 2004

                                    Allium schoenoprasum L.

                                 cesnak pažítkový (pažítka)

                                 TP 198/2 z 11. 3. 2015

                                    Apium graveolens L.

                                 zeler voňavý stopkový

                                 TP 82/1 z 13. 3. 2008

                                    Apium graveolens L.

                                 zeler voňavý buľvový

                                 TP 74/1 z 13. 3. 2008

                                    Asparagus officinalis L.

                                 asparágus lekársky (špargľa)

                                 TP 130/2 zo 16. 2. 2011

                                    Beta vulgaris L.

                                 repa obyčajná (cvikla) vrátane cheltenhamskej

                                 TP 60/1 z 1. 4. 2009

                                    Beta vulgaris L.

                                 repa obyčajná pravá špenátová alebo zeleninová (mangold)

                                 TP 106/1 z 11. 3. 2015

                                    Brassica oleracea L.

                                 kel kučeravý

                                 TP 90/1 zo 16. 2. 2011

                                    Brassica oleracea L.

                                 karfiol

                                 TP 45/2 rev. 2 z 21. 3. 2018

                                    Brassica oleracea L.

                                 brokolica

                                 TP 151/2 rev. z 15. 3. 2017

                                    Brassica oleracea L.

                                 kel ružičkový

                                 TP 54/2 rev. z 15. 3. 2017

                                    Brassica oleracea L.

                                 kaleráb

                                 TP 65/1 rev. z 15. 3. 2017

                                    Brassica oleracea L.

                                 kel hlávkový, kapusta hlávková biela, kapusta hlávková červená

                                 TP 48/3 rev. z 15. 3. 2017

                                    Brassica rapa L.

                                 kapusta pekinská/čínska

                                 TP 105/1 z 13. 3. 2008

                                    Capsicum annuum L.

                                 paprika ročná

                                 TP 76/2 rev. z 15. 3. 2017

                                    Cichorium endivia L.

                                 čakanka štrbáková pravá kučeravá a čakanka štrbáková pravá širokolistá

                                 TP 118/3 z 19. 3. 2014

                                    Cichorium intybus L.

                                 čakanka cigóriová, cigorka

                                 TP 172/2 z 1. 12. 2005

                                    Cichorium intybus L.

                                 čakanka listnatá (šalátová)

                                 TP 154/1 rev. z 19. 3. 2019

                                    Cichorium intybus L.

                                 púčiková čakanka

                                 TP 173/2 z 21. 3. 2018

                                    Citrullus lanatus (Thunb.) Matsum. et Nakai

                                 dyňa červená

                                 TP 142/2 z 19. 3. 2014

                                    Cucumis melo L.

                                 uhorka žltá (melón cukrový)

                                 TP 104/2 z 21. 3. 2007

                                    Cucumis sativus L.

                                 uhorka siata šalátová a uhorka siata nakladačka

                                 TP 61/2 rev. 2 z 19. 3. 2019

                                    Cucurbita maxima Duchesne

                                 tekvica obrovská

                                 TP 155/1 z 11. 3. 2015

                                    Cucurbita pepo L.

                                 špargľová tekvica (cuketa, kabačka)

                                 TP 119/1rev. z 19. 3. 2014

                                    Cynara cardunculus L.

                                 artičoka zeleninová a artičoka kardová

                                 TP 184/2 z 27. 2. 2013

                                    Daucus carota L.

                                 mrkva obyčajná a mrkva obyčajná kŕmna

                                 TP 49/3 z 13. 3. 2008

                                    Foeniculum vulgare Mill.

                                 fenikel obyčajný

                                 TP 183/1 z 25. 3. 2004

                                    Lactuca sativa L.

                                 šalát siaty

                                 TP 13/6 rev. z 15. 2. 2019

                                    Solanum lycopersicum L.

                                 rajčiak jedlý

                                 TP 44/4 rev. 3 z 21. 3. 2018

                                    Petroselinum crispum (Mill.) Nyman ex A. W. Hill

                                 petržlen záhradný

                                 TP 136/1 z 21. 3. 2007

                                    Phaseolus coccineus L.

                                 fazuľa šarlátová

                                 TP 9/1 z 21. 3. 2007

                                    Phaseolus vulgaris L.

                                 fazuľa záhradná kríčkovitá a fazuľa záhradná tyčová

                                 TP 12/4 z 27. 2. 2013

                                    Pisum sativum L. (partim)

                                 hrach siaty pravý stržňový, hrach siaty pravý lúskavý a hrach siaty pravý cukrový

                                 TP 7/2 rev. 2 z 15. 3. 2017

                                    Raphanus sativus L.

                                 reďkev siata pravá (reďkovka), reďkev siata čierna

                                 TP 64/2 rev. z 11. 3. 2015

                                    Rheum rhabarbarum L

                                 rebarbora vlnitá

                                 TP 62/1 z 19. 4. 2016

                                    Scorzonera hispanica L.

                                 hadomor španielsky

                                 TP 116/1 z 11. 3. 2015

                                    Solanum melongena L.

                                 ľuľok baklažánový (baklažán)

                                 TP 117/1 z 13. 3. 2008

                                    Spinacia oleracea L.

                                 špenát siaty

                                 TP 55/5 rev. 2 z 15. 3. 2017

                                    Valerianella locusta (L.) Laterr.

                                 valeriánka poľná

                                 TP 75/2 z 21. 3. 2007

                                    Vicia faba L. (partim)

                                 bôb obyčajný

                                 TP bôb obyčajný/1 z 25. 3. 2004

                                    Zea mays L. (partim)

                                 kukurica siata cukrová a kukurica siata pukancová

                                 TP 2/3 of 11. 3. 2010

                                    Solanum habrochaites S. Knapp & D.M. Spooner; Solanum lycopersicum L. x Solanum habrochaites S. Knapp & D.M. Spooner; Solanum lycopersicum L. x Solanum peruvianum (L.) Mill.; Solanum lycopersicum L. x Solanum cheesmaniae (L. Ridley) Fosberg; Solanum pimpinellifolium L. x Solanum habrochaites S. Knapp & D.M. Spooner

                                 podpníky pre rajčiaky

                                 TP 294/1 rev. 3 z 21. 3. 2018

                                    Cucurbita maxima Duchesne x Cucurbita moschata Duchesne

                                 medzidruhové hybridy Cucurbita maxima Duchesne x Cucurbita moschata Duchesne na použitie ako podpníky

                                 TP 311/1 z 15. 3. 2017

                     PRÍLOHA II
                     Zoznam druhov uvedených v článku 1 ods. 2 písm. b), ktoré majú spĺňať skúšobné metodiky UPOV (1)

                                    Vedecký názov

                                    Bežný názov

                                    Metodika UPOV

                                    Brassica rapa L.

                                 kapusta poľná pravá (okrúhlica)

                                 TG/37/10 zo 4. 4. 2001

               (1)  Znenie týchto protokolov je uverejnené na webovej stránke CPVO (www.cpvo.europa.eu).

               (1)  Znenie týchto metodík je uverejnené na webovej stránke UPOV (www.upov.int).

               (1)  Znenie týchto protokolov je uverejnené na webovej stránke CPVO (www.cpvo.europa.eu).

               (1)  Znenie týchto metodík je uverejnené na webovej stránke UPOV (www.upov.int).


title: Smernica Rady (EÚ) 2020/1756 z 20. novembra 2020, ktorou sa mení smernica 2006/112/ES o spoločnom systéme dane z pridanej hodnoty, pokiaľ ide o identifikáciu zdaniteľných osôb v Severnom Írsku

text:
                  25.11.2020

                  SK

                  Úradný vestník Európskej únie

                  L 396/1

         SMERNICA RADY (EÚ) 2020/1756
         z 20. novembra 2020,
         ktorou sa mení smernica 2006/112/ES o spoločnom systéme dane z pridanej hodnoty, pokiaľ ide o identifikáciu zdaniteľných osôb v Severnom Írsku
         RADA EURÓPSKEJ ÚNIE,
         so zreteľom na Zmluvu o fungovaní Európskej únie, a najmä na jej článok 113,
         so zreteľom na návrh Európskej komisie,
         po postúpení návrhu legislatívneho aktu národným parlamentom,
         so zreteľom na stanovisko Európskeho parlamentu (1),
         so zreteľom na stanovisko Európskeho hospodárskeho a sociálneho výboru (2),
         konajúc v súlade s mimoriadnym legislatívnym postupom,
         keďže:

                     (1)

                     Spojené kráľovstvo vystúpilo z Európskej únie 31. januára 2020 na základe Dohody o vystúpení Spojeného kráľovstva Veľkej Británie a Severného Írska z Európskej únie a z Európskeho spoločenstva pre atómovú energiu (ďalej len „dohoda o vystúpení“). V dohode o vystúpení sa stanovuje prechodné obdobie, ktoré sa skončí 31. decembra 2020. Do tohto dátumu sa na Spojené kráľovstvo a v Spojenom kráľovstve uplatňujú ustanovenia práva Únie týkajúce sa dane z pridanej hodnoty (ďalej len „DPH“). Po uvedenom prechodnom období sa ustanovenia práva Únie týkajúce sa DPH nebudú na Spojené kráľovstvo ani v Spojenom kráľovstve ďalej uplatňovať.

                     (2)

                     V súlade s článkom 8 Protokolu o Írsku/Severnom Írsku (ďalej len „protokol“), ktorý je neoddeliteľnou súčasťou dohody o vystúpení, sa však ustanovenia práva Únie týkajúce sa tovaru, ktoré sú uvedené v prílohe 3 k protokolu, budú po prechodnom období naďalej uplatňovať v Severnom Írsku (3), s cieľom vyhnúť sa tvrdej hranici medzi Írskom a Severným Írskom.

                     (3)

                     Zdaniteľné osoby a určité nezdaniteľné právnické osoby budú preto v prípade transakcií s tovarom v Severnom Írsku podliehať ustanoveniam práva Únie týkajúcim sa DPH, zatiaľ čo v prípade všetkých ostatných transakcií v Spojenom kráľovstve, a to aj pokiaľ ide o Severné Írsko, budú podliehať ustanoveniam právnych predpisov Spojeného kráľovstva týkajúcim sa DPH.

                     (4)

                     Na riadne fungovanie systému DPH Únie je nevyhnutné, aby sa pridelilo odlišné identifikačné číslo pre DPH každej zdaniteľnej osobe, ktorá uskutočňuje dodania tovaru v Severnom Írsku a každej zdaniteľnej osobe alebo nezdaniteľnej právnickej osobe, ktorá nadobúda tovaru v rámci Spoločenstva, ako sa uvádza v článku 214 ods. 1 písm. a), b) a c) smernice Rady 2006/112/ES (4), alebo zdaniteľnej osobe v súvislosti s využívaním voliteľných osobitných úprav pre zdaniteľné osoby uskutočňujúce predaj tovaru na diaľku.

                     (5)

                     Preto by sa v Severnom Írsku mali zaviesť odlišné identifikačné čísla pre DPH s osobitnou predponou, umožňujúce rozlišovať na jednej strane medzi zdaniteľnými osobami a nezdaniteľnými právnickými osobami, ktorých transakcie s tovarom v Severnom Írsku podliehajú ustanoveniam práva Únie týkajúcim sa DPH, a na druhej strane osobami, ktoré uskutočňujú iné transakcie, v súvislosti s ktorými sú identifikované na účely DPH v Spojenom kráľovstve.

                     (6)

                     Predpony identifikačných čísel pre DPH v Únii sa spravidla zakladajú na kódoch krajín podľa normy ISO 3166 – alfa 2, na základe ktorých môže byť identifikovaný členský štát vydania. Severné Írsko nemá v rámci tohto systému žiadny osobitný kód, ale v príslušnej norme ISO sa predpokladá možnosť používať pre územia, ktoré nemajú osobitný kód, kódy začínajúce písmenom X. Z tohto dôvodu je vhodné, aby sa pre Severné Írsko navrhol kód „XI“.

                     (7)

                     Smernica 2006/112/ES by sa preto mala zodpovedajúcim spôsobom zmeniť,

               PRIJALA TÚTO SMERNICU:

            Článok 1
            V článku 215 smernice 2006/112/ES sa dopĺňa tento odsek:

               „V prípade Severného Írska sa používa predpona ‚XI‘.“

            Článok 2

               1.   Členské štáty uvedú do účinnosti zákony, iné právne predpisy a správne opatrenia potrebné na dosiahnutie súladu s touto smernicou do 31. decembra 2020. Znenie týchto opatrení bezodkladne oznámia Komisii.
               Členské štáty uvedú priamo v prijatých opatreniach alebo pri ich úradnom uverejnení odkaz na túto smernicu. Podrobnosti o odkaze a jeho znenie upravia členské štáty.

               2.   Členské štáty oznámia Komisii znenie hlavných opatrení vnútroštátneho práva, ktoré prijmú v oblasti pôsobnosti tejto smernice.

            Článok 3
            Táto smernica nadobúda účinnosť dňom nasledujúcim po jej uverejnení v Úradnom vestníku Európskej únie.

            Článok 4
            Táto smernica je určená členským štátom.

            V Bruseli 20. novembra 2020

                  Za Radu

                  predseda

               M. ROTH

            (1)  Stanovisko z 11. novembra 2020 (zatiaľ neuverejnené v úradnom vestníku).

            (2)  Stanovisko z 29. októbra 2020 (zatiaľ neuverejnené v úradnom vestníku).

            (3)  S výhradou demokratického súhlasu v Severnom Írsku s pokračovaním uplatňovania článkov 5 až 10, ako sa uvádza v článku 18 ods. 1 protokolu.

            (4)  Smernica Rady 2006/112/ES z 28. novembra 2006 o spoločnom systéme dane z pridanej hodnoty (Ú. v. EÚ L 347, 11.12.2006, s. 1).